**”Uden dig havde alt set anderledes ud”**

**Psykolog John Falkenberg fik for nylig uforbeholden ros for arbejde, der blev udført for omkring 20 år siden: ”Du forbedrede min families hverdag. Vi fik det meget bedre sammen. Hvis det ikke havde ændret sig, havde jeg ikke snakket med mine forældre i dag.”**

Tekst og foto: Ib Hagner

En skuespiller eller musiker får direkte respons fra publikum - hvis der da er kommet nogen til forestillingen eller koncerten. Vi andre kan være så heldige at få et klap på skulderen i ny og næ, men ellers arbejde målrettet i årevis uden de store klapsalver.

 Det er en kendt sag, at mangel på anerkendelse kan føre til depression og sygdom. Vi har alle behov for at få anerkendelse fra andre og vide, at vi gør en positiv forskel.

 John Falkenberg har arbejdet som psykolog og familieterapeut siden 1985, og han har givetvis fået roser undervejs, men fornylig fik han en mail med en anerkendelse, der tydeligvis havde rundet hjertet på afsenderen:

 ”Jeg spekulerer på, om det var dig, der kom hos min familie, da jeg var barn… Jeg er i dag 35 år gammel, og jeg håber, at det var dig, der kom i mit barndomshjem. Hvis det var det, så kunne jeg rigtigt godt tænke mig at komme i kontakt med dig.”

 Det skrev Dennis Høyer til John Falkenberg, som han fandt frem til gennem psykologens hjemmeside ”Omvendtfamiliepleje.dk”. Siden ringede han også til John og sagde tak for hjælpen.

For Dennis var mødet med John Falkenberg en revolution, der indebar en total omvæltning for ham og hans forældre.

”Der var store problemer i min familie. Min mor var meget aggressiv, og jeg fik ofte bank med spanskrør, bøjle og ledning, eller hvad der i øvrigt var ved hånden. Min far havde travlt på arbejdet og var nærmest usynlig bortset fra en enkelt gang, hvor han holdt mig, mens min mor slog mig,” fortæller Dennis.

**Jeg elsker mine forældre**

Hos Ballerup Kommune var der givetvis overvejelser om at fjerne Dennis fra hjemmet, selv om det måske mere var forældrene, der var problemet.

I 2.-3. klasse kom Dennis i en specialskole for vanskelige børn. Han gik der i små to år, og blev så flyttet til en almindelig folkeskole, for skolen konstaterede, at der ingen grund var til, at han gik på specialskole.

Moderen havde stadig svært ved at styre Dennis. Som 12-13 årig pjækkede han meget fra skolen. Han gik i Ballerup Centret og færdedes blandt unge, der bl.a. røg hash – dog uden at Dennis selv var aktiv på dét område.

Forældrene overvejede at sende ham på efterskole, men en kommunal sagsbehandler foreslog, at familien i stedet brugte John Falkenberg som problemknuser. Det havde den gode sideeffekt, at Dennis kunne blive i nærmiljøet og beholde skole og venner. Samtidig arbejdede John Falkenberg målrettet på at forbedre familiens kompetencer. Det er simpelthen kernen i Omvendt Familiepleje, der bygger på anbringelse i eget hjem med fokus på kompetenceudvikling af familien.

I dag siger Dennis Høyer, at han naturligvis elsker sine forældre: ”Jeg tror, at alle børn helst vil være hos deres forældre – næsten uanset hvad.”

John Falkenberg har tavshedspligt og kan ikke gå ind i den konkrete sag, men han konstaterer, ”at vi alle gør det bedste, vi kan. Når en mor eller far slår, så er det fordi, de ikke ved, hvad de ellers skal gøre. Det er vigtigt, at de kommer frem til, at der er andre muligheder end at slå,” siger han.

**Mælkebøttebarnet**

Den gule fighter, Mælkebøtten, evner som bekendt at blomstre under meget vanskelige vilkår. Det er en plante med særlig stærk overlevelseskraft, og den har derfor lagt navn til adskillige institutioner, butikker, en enkelt radiostation og en fængselsafdeling.

 Selv om ordet nærmest har udviklet sig til en kliché, der bruges i alt for mange sammenhænge, er Dennis Høyer ikke bleg for at kalde sig mælkebøttebarn eller mønsterbryder. Det blev han ikke mindst bevidst om, da han så en tv-dokumentarfilm om et værested for unge mælkebøttebørn. Programmet havde sat sig for at opklare, hvordan institutionsbørnene klarede sig som voksne.

 Dennis kunne have været med i programmet som en positiv historie, og han er tydeligvis stolt over, at han er kommet godt igennem en vanskelig børne- og ungdomstid fyldt med afstraffelse.

 ”Jeg har givetvis været en hård banan, og min mor var da også på nippet til at give fortabt. I dag har jeg et fornuftigt forhold til mine forældre, og det kan jeg takke John Falkenberg for. Det virkede stort set fra dag et: Min mor holdt op med at slå mig, og hen ad vejen forsvandt hendes vredesudbrud.”

**Sådan vil jeg aldrig være**

I dag ved Dennis, at de børn, der har mest brug for anerkendelse, ofte er dem, der får mindst af den. De er tit udsat for mange irettesættelser og afstraffelser.
 ”Psykologen havde et specielt navn - John Falkenberg – derfor kunne jeg finde frem til ham, og jeg har meget at takke ham for. Det forbedrede min og min families hverdag. Vi fik det meget bedre sammen. Hvis det ikke havde ændret sig, havde jeg ikke snakket med mine forældre i dag. Vi fik snakket ud om problemerne, og jeg husker, at vi hver fik en notesbog, hvor vi bl.a. skulle skrive, hvad der kunne gøre os henholdsvis glade og vrede. Jeg husker også, at hele familien var på et kursussted. Alt i alt betød det en radikal ændring – det var en stor omvæltning i mit liv. Men min mor har fortrængt det. Hun siger i dag, at det ikke passer, at jeg har fået så mange bank. Hun mener kun, at jeg har fået en røvfuld i ny og næ,” fortæller Dennis, der tidligt bestemte, at han aldrig ville lægge hånd på sine børn.

”Efter en alvorlig afstraffelse råbte jeg til min mor: Sådan vil jeg aldrig være overfor mine børn. Og det har jeg holdt. Jeg har heldigvis meget stor tålmodighed,” siger Dennis, der er far til to drenge på 4 og 8 år.

**Drømmen**

Dennis har været salgsassistent og siden arbejdet på en fabrik, indtil der kom nedskæringer. Derefter var han chauffør i et flyttefirma en række år, indtil en arbejdsskade gjorde, at han var nødt til at finde andet arbejde.

”Jeg tog en studentereksamen og fik udmærkede karakterer, og min socialrådgiver her i Fredericia Kommune sagde, at jeg skulle spørge mine venner og familie om, hvad jeg egnede mig bedst til. De var enige om, at jeg skulle sigte på at blive socialrådgiver. Jeg kom med i en arbejdsprøvning og fulgte nogle socialrådgivere her i kommunen, og så var jeg solgt”.

Nu er han godt i gang med uddannelsen som socialrådgiver, og han har fundet ud af, at han allerede har fungeret som en slags socialrådgiver.

”Jeg har to søskende – en storebror og en lillesøster. Hun blev ikke slået, men blev anbragt udenfor hjemmet i en periode. Efterfølgende kom hun ud i et stofmisbrug, som hun siden er kommet ud af. Hun ringer meget og spørger til råds om mange forskellige ting. Jeg har også en nevø, der havde lavet en form for kidnapning og fik tre års fængsel. Han søgte hjælp hos mig, da han kom ud af fængslet. Ham hjalp jeg med det helt basale: Jeg sørgede bl.a. for at vække ham om morgenen, så han kunne komme på arbejde og andre ting, så han kunne fungere socialt og arbejdsmæssigt. I dag er han selvstændig vognmand.”

 Og hvad er drømmen så nu?

 Dennis vil gerne arbejde indenfor børn- og ungeområdet, men helst ikke i Fredericia Kommune, hvor han bor sammen med sine to drenge og sin kæreste:

”Som socialrådgiver vil det ikke være så behageligt at møde folk, man kender fra dagligdagen.”